CELEX: 32022D1242
Language: sl
Date: 2022-07-18 00:00:00
Title: Sklep Sveta (EU) 2022/1242 z dne 18. julija 2022 o spremembi Poslovnika Sveta

19.7.2022   
               
               
                  SL
               
               
                  Uradni list Evropske unije
               
               
                  L 190/137
               
            
         SKLEP SVETA (EU) 2022/1242
         z dne 18. julija 2022
         o spremembi Poslovnika Sveta
         SVET EVROPSKE UNIJE JE –
         ob upoštevanju Pogodbe o Evropski uniji,
         ob upoštevanju Pogodbe o delovanju Evropske unije in zlasti člena 240(3) Pogodbe,
         ob upoštevanju naslednjega:
         
                     (1)
                  
                  
                     Člen 12(1), prvi pododstavek, Poslovnika Sveta (1) določa, da se akti Sveta o nujnih zadevah lahko sprejmejo s pisnim glasovanjem, kadar Svet ali Odbor stalnih predstavnikov vlad držav članic (Coreper) soglasno odloči, da bo uporabil ta postopek.
                  
               
                     (2)
                  
                  
                     Da bi v izjemnih okoliščinah zaradi pandemije COVID-19 zagotovili kontinuiteto odločanja v Svetu, kadar njegove redne seje niso bile mogoče, je Svet s Sklepom (EU) 2020/430 (2) sprejel odstopanje od prvega pododstavka člena 12(1) Poslovnika Sveta v zvezi z odločitvami o uporabi rednega pisnega postopka, kadar take odločitve sprejme Coreper; to odstopanje je začasno in ga je mogoče podaljšati. V obdobju uporabe Sklepa (EU) 2020/430 bi moral Coreper odločitev o uporabi rednega pisnega postopka sprejeti v skladu s pravilom glasovanja, ki se uporablja za sprejetje zadevnega akta Sveta. Svet je zaradi nadaljevanja izrednih okoliščin, ki jih je povzročila pandemija COVID-19, to odstopanje dvanajstkrat podaljšal. Zadnje podaljšanje, sprejeto s Sklepom Sveta (EU) 2022/321 (3), je poteklo 30. junija 2022.
                  
               
                     (3)
                  
                  
                     Kljub splošnemu izboljšanju razmer v zvezi s pandemijo COVID-19 uporaba odstopanja od prvega pododstavka člena 12(1) Poslovnika Sveta v zadnjih dveh letih in nedavni mednarodni dogodki, ki so zahtevali nujno ukrepanje, kažejo, kako pomembno je, da bo lahko Svet tudi v prihodnje uporabljal tak instrument.
                  
               
                     (4)
                  
                  
                     Na podlagi izkušenj z uspešnim zagotavljanjem kontinuitete učinkovitega odločanja v Svetu med pandemijo COVID-19 – glede na veliko verjetnost situacij v prihodnje, ko bo potrebno nujno ukrepanje, – ter ob upoštevanju vloge Coreperja pri pripravi dela v Svetu in zagotavljanju doslednosti politik in ukrepov Unije je zato ustrezno določiti, da se odločitve o uporabi rednega pisnega postopka, kadar te odločitve sprejme Coreper, sprejmejo v skladu s pravilom glasovanja, ki se uporablja za sprejetje zadevnega akta Sveta.
                  
               
                     (5)
                  
                  
                     Redni pisni postopek, o katerem odloči Coreper, bi se moral uporabljati le v okoliščinah, ko je potrebno nujno ukrepanje, Coreper pa bi moral pred tem opraviti temeljito pripravo, da bi med drugim v največji možni meri zagotovili nacionalno usklajevanje, javno preglednost in sodelovanje nacionalnih parlamentov v skladu s prakso držav članic.
                  
               
                     (6)
                  
                  
                     Poslovnik Sveta bi bilo zato treba spremeniti v skladu s členom 240(3) Pogodbe o delovanju Evropske unije (PDEU).
                  
               
                     (7)
                  
                  
                     V skladu s členom 106a Pogodbe o ustanovitvi Evropske skupnosti za atomsko energijo se člen 240 PDEU uporablja za Evropsko skupnost za atomsko energijo –
                  
               SPREJEL NASLEDNJI SKLEP:
         
            Člen 1
            V členu 12(1) Poslovnika Sveta se prvi pododstavek nadomesti z naslednjim:
            
               „Akti Sveta o nujnih zadevah se lahko sprejmejo s pisnim glasovanjem, kadar Svet soglasno odloči, da bo uporabil ta postopek, ali kadar Coreper odloči, da bo ta postopek uporabil v skladu s pravilom glasovanja, ki se uporablja za sprejetje zadevnih aktov Sveta. V posebnih okoliščinah lahko uporabo tega postopka predlaga tudi predsednik; v tem primeru se lahko pisno glasuje, če vsi člani Sveta soglašajo s tem postopkom.“
            
         
         
            Člen 2
            Ta sklep začne učinkovati na dan sprejetja.
            Objavi se v Uradnem listu Evropske unije.
         
         
            V Bruslju, 18. julija 2022
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).
         
            (2)  Sklep Sveta (EU) 2020/430 z dne 23. marca 2020 o začasnem odstopanju od Poslovnika Sveta zaradi težav pri potovanjih, ki jih je povzročila pandemija COVID-19 v Uniji (UL L 88I, 24.3.2020, str. 1).
         
            (3)  Sklep Sveta (EU) 2022/321 z dne 24. februarja 2022 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 zaradi težav pri potovanjih, ki jih je povzročila pandemija COVID-19 v Uniji (UL L 55, 28.2.2022, str. 45).